Din postura de conducător auto trebuie să știți că soluția din dosarul penal deschis în urma accidentului va depinde de numărul de îngrijiri medicale pe care persoana vătămată le va necesita precum și dacă aceasta formulează plângere penală.
Dosarul penal pentru accident auto cu victimă este cercetat inițial de către poliție, urmând ca atât șoferul în cauză cât și persoana vătămată vor trebui să dea o declarație, apoi dosarul va fi trimis de poliție către procurorul competent, care va da o soluție în cauză.
Dacă nu vor fi îndeplinite condițiile prevăzute de lege pentru ca fapta să fie considerată infracțiune, și anume, numărul de zile de îngrijiri medicale este mai mic de 90 sau persoana vătămată nu depune plângere penală, cauza va fi clasată. Soluția de clasare vă va fi comunicată și împreună cu acesta vă veți putea recupera permisul de conducere.